## Pravilnik o izvanrednom prijevozu

### NN 119/2007 (19.11.2007.), Pravilnik o izvanrednom prijevozu

# MINISTARSTVO MORA, TURIZMA, PROMETA I RAZVITKA

**3450**

Na temelju članka 29. stavka 8. Zakona o javnim cestama (»Narodne novine«, br.
180/04 i 138/06)) ministar mora, turizma, prometa i razvitka, donosi

## PRAVILNIK

### O IZVANREDNOM PRIJEVOZU

I. OPĆE ODREDBE

Članak 1.

(1) Ovim Pravilnikom propisuju se uvjeti i način obavljanja izvanrednog
prijevoza te uvjeti i postupak izdavanja dozvole za izvanredni prijevoz u
unutarnjem i međunarodnom cestovnom prometu.
(2) Odredbe ovoga Pravilnika ne primjenjuju se na izvanredni prijevoz koji za
potrebe obrane obavljaju oružane snage Republike Hrvatske i Ministarstvo
unutarnjih poslova.

Članak 2.

(1) Prijevoz vozilima koja sama ili zajedno s teretom premašuju propisane
dimenzije ili ukupnu masu, odnosno propisana osovinska opterećenja, smatra se
izvanrednim prijevozom.
(2) Izvanrednim prijevozom smatra se i prijevoz vozilom koje samo ili zajedno s
teretom ne premašuje propisane dimenzije, ukupnu masu, odnosno osovinsko
opterećenje, ako se kreće javnom cestom ili njezinim dijelom na kojoj je
uspostavljeno određeno ograničenje označeno prometnim znakom.

II. UVJETI ZA OBAVLJANJE IZVANREDNOG PRIJEVOZA

Članak 3.

Prijevoz vozilima iz članka 2. ovoga Pravilnika može se obaviti samo na temelju
dozvole za izvanredni prijevoz.

Članak 4.

(1) Dozvola za izvanredni prijevoz (u daljnjem tekstu: dozvola) može se izdati:
– ako je vozilo ili teret konstrukcijski nedjeljiv na način da jednostavnom
demontažom dijelova vozila ili tereta nije moguće uskladiti ukupnu masu,
osovinska opterećenja ili dimenzije s propisanim iznosima ili ograničenjima
označenim prometnim znakom za javnu cestu ili njezin dio, odnosno ako prijevoz
vozila ili tereta nije moguće u cijelosti obaviti drugim prijevoznim sredstvom,
ili ako su troškovi organizacije i izvršenja prijevoza drugim prijevoznim
sredstvima složeni i nerazmjerno visoki,
– za prijevoz djeljivih tereta domaćem prijevozniku kada obav­lja međunarodni
cestovni prijevoz, te sa teretom ulazi u Republiku Hrvatsku
– u drugim hitnim slučajevima kada to zahtijevaju izvanredne okolnosti i
racionalnost prijevoza, ako je pri izvršenju istog moguće osigurati nužne uvjete
u pogledu zaštite cesta, te sigurnosti i protočnosti prometa
(2) Dozvola nije potrebna za izvanredne prijevoze kod kojih ukupna masa i/ili
osovinsko opterećenje premašuju dopuštene veličine do maksimalno 3%, uz uvjet
da, zbog karakteristika tereta i drugih opravdanih okolnosti, na mjestu utovara
nije bilo moguće utvrditi točnu težinu tereta.

Članak 5.

Dozvolu izdaju Hrvatske autoceste d.o.o., Hrvatske ceste d.o.o., županijska
uprava za ceste, Upravno tijelo Grada Zagreba, odnosno korisnik koncesije,
ovisno o javnoj cesti na kojoj se treba obaviti izvanredni prijevoz, a stranom
prijevozniku u međunarodnom cestovnom prometu Ministarstvo mora, turizma,
prometa i razvitka (u daljnjem tekstu: davatelj dozvole).

Članak 6.

Ako se izvanredni prijevoz treba obaviti na više javnih cesta razvrstanih kao
autocesta, državna, županijska odnosno lokalna cesta, dozvolu za izvanredni
prijevoz izdaju Hrvatske ceste d.o.o., prema mjestu gdje započinje izvanredni
prijevoz.

Članak 7.

Davatelj dozvole mora o izdanoj dozvoli obavijestiti Ministarstvo unutarnjih
poslova, Inspekciju cestovnog prometa i cesta Ministarstva mora, turizma,
prometa i razvitka i koncesionara, te županijsku upravu za ceste, odnosno
Upravno tijelo Grada Zagreba po čijim će javnim cestama biti obavljen izvanredni
prijevoz.

Članak 8.

(1) Dozvola osobito sadrži:
– podatke o pravnoj odnosno fizičkoj osobi kojoj se izdaje dozvola,
– podatke o teretu, vozilu odnosno skupu vozila kojim se obavlja izvanredni
prijevoz,
– vrijeme u kojem se obavlja izvanredni prijevoz,
– duljinu i opis relacije po kojoj se obavlja izvanredni prijevoz,
– podatke o dimenzijama, ukupnoj masi i osovinskom opterećenju,
– iznos i način plaćanja naknade za izvanredni prijevoz,
– iznos i način plaćanja troškova postupka i ostalih troškova izvanrednog
prijevoza,
– uvjete i način obavljanja izvanrednog prijevoza,
– način i obvezu pratnje izvanrednog prijevoza,
– način i obvezu obavješćivanja javnosti,
– ostale podatke bitne za sigurno i nesmetano obavljanje izvanrednog prijevoza.

(2) Troškovi postupka i ostali troškovi izvanrednog prijevoza te iznos naknade
za izvanredni prijevoz obračunavaju se u zaključku koji čini sastavni dio
dozvole.

Članak 9.

(1) Dozvola se izdaje za svaki izvanredni prijevoz posebno.
(2) Prijevoznik može odustati od izvanrednog prijevoza, samo prije vremena
početka obavljanja izvanrednog prijevoza utvrđenog u dozvoli.
(3) Davatelj dozvole utvrđuje vrijeme polaska i vrijeme potrebno za obavljanje
izvanrednog prijevoza, uz dopuštenu toleranciju u dolasku od najviše 20% od
vremena stvarno potrebnog za obavljanje izvanrednog prijevoza, procjenjujući
pritom duljinu prijevoznog puta i optimalnu brzinu izvanrednog prijevoza.
(4) Izmjena vremena polaska izvanrednog prijevoza može se izvršiti samo uz
pisanu suglasnost davatelja dozvole.

Članak 10.

(1) Iznimno od odredbe članka 9. stavak 1. ovoga Pravilnika, može se izdati
mjesečna dozvola za vozilo ili skup vozila koje zbog svojih karakteristika ima
značajke izvanrednog prijevoza, jer ima ugrađene uređaje ili opremu za
obavljanje radova, pa mu je zbog toga najveća dopuštena masa izjednačena s masom
vozila i/ili premašuje dopušteno osovinsko opterećenje i/ili dopuštene dimenzije
(npr. dizalica i sl.), a registrirano je kao »radno vozilo«.
(2) Mjesečna dozvola za izvanredni prijevoz može se izdati samo za vozilo
odnosno skup vozila iz stavka 1. ovoga članka koje ima odgovarajući uređaj za
mjerenje brzine i prijeđenog puta (tahograf).
(3) Podaci o mjesečnim relacijama izvanrednog prijevoza, dužini prijevoznog puta
(početnoj i završnoj kilometraži), vremenu i mjestu polaska i dolaska, upisuju
se dnevno u mjesečnu dozvolu ili evidencijski list koji čini sastavni dio
dozvole.
(4) Ukoliko se kontrolom utvrdi da se izvanredni prijevoz obav­lja bez upisanih
podataka iz stavka 3. ovoga članka, o mjestu te vremenu polaska (dan, sat i
minuta), početnoj kilometraži, odnosno bez upisanih podataka o vremenu i
završnoj kilometraži prethodno obavljenog izvanrednog prijevoza, dozvola se
oduzima i vraća davatelju dozvole. Davatelj dozvole obavlja konačni obračun
oduzete dozvole. Prijevoznik nema pravo, umjesto oduzete dozvole, zahtijevati
izdavanje nove mjesečne dozvole za tekući mjesec.
(5) Utvrđena nepravilnost iz stavka 4. ovoga članka, smatra se izvanrednim
prijevozom bez dozvole.

Članak 11.

Dozvolom se može odobriti prekoračenje propisanih vrijednosti samo koliko je
propisano u deklaraciji proizvođača vozila s obzirom na dopuštena opterećenja
nosivih sklopova, odnosno koliko dopušta nosivost i stanje kolnika i objekata na
predviđenom itineraru.

Članak 12.

(1) Za izvanredni prijevoz koji prolazi preko križanja ceste i željezničke pruge
ili ceste i tramvajske pruge u istoj razini, prije izdavanja dozvole prijevoznik
je dužan ishoditi suglasnost od Hrvatskih željeznica odnosno drugog nadležnog
subjekta.
(2) Prijevoznik je dužan, prije izdavanja dozvole, ishoditi suglasnost i od
drugih nadležnih subjekata, ako bi izvanredni prijevoz izazvao interakciju na
objektima kojima ti subjekti upravljaju.

Članak 13.

Davatelj dozvole utvrđuje i ostale uvjete i potrebne mjere za zaštitu javne
ceste i sigurnog odvijanja prometa, kada itinerar, značajke izvanrednog
prijevoza, prometne i druge okolnosti to zahtijevaju.

Članak 14.

(1) Davatelj dozvole može izdanu dozvolu ukinuti zbog iznenadno nastalih
promjena na utvrđenom itineraru ili drugih razloga koji bi ugrozili sigurnost
odvijanja prometa ili oštetili javnu cestu.
(2) U slučaju iz stavka 1. ovoga članka prijevozniku se vraća plaćena naknada za
izvanredni prijevoz i nema pravo na naknadu štete radi neobavljenog izvanrednog
prijevoza.
(3) Davatelj dozvole može izmijeniti izdanu dozvolu u bilo kojem dijelu, ako
nastupe okolnosti u kojima bi obavljanje izvanrednog prijevoza ugrozilo
sigurnost prometa ili oštetilo javnu cestu.

Članak 15.

(1) Prijevoznik ima pravo podnijeti zahtjev za izmjenu odnosno dopunu dozvole
prije početka obavljanja izvanrednog prijevoza.
(2) Davatelj je dužan izdati dozvolu najkasnije u roku od 3 dana od dana
primitka zahtjeva za izmjenu odnosno dopunu dozvole.

Članak 16.

Poslove izdavanja dozvole obavljaju stručni zaposlenici davatelja dozvole koji
imaju položen državni stručni ispit.

*1. Zahtjev za izdavanje dozvole*
Članak 17.

(1) Zahtjev za izdavanje dozvole prijevoznik podnosi davatelju dozvole iz članka
5. ovoga Pravilnika, na propisanom obrascu.
(2) Obrazac zahtjeva iz stavka 1. ovoga članka tiskan je uz ovaj Pravilnik i
čini njegov sastavni dio.
(3) Zahtjev za izdavanje dozvole u međunarodnom cestovnom prometu strani
prijevoznik podnosi, preko pravne ili fizičke osobe registrirane za obavljanje
otpremničke ili agencijske djelatnosti u cestovnom prijevozu, Ministarstvu mora,
turizma prometa i razvitka.

Članak 18.

Uz zahtjev iz članka 17. ovoga Pravilnika prijevoznik, prema potrebi, prilaže:
– odgovarajuće skice o načinu smještaja tereta na vozilo odnosno skup vozila
(tlocrt, pogled i presjek s označenim dimenzijama i opterećenjima) odnosno
odgovarajuće fotografije;
– sve podatke o značajkama vozila ili skup vozila kojim će se obaviti izvanredni
prijevoz,
– prijedlog itinerara s detaljnim opisom prolaza izvanrednog prijevoza od
polazišta do odredišta
– opis odnosno skicu, shemu ili odgovarajuće nacrte prolaza kritičnih točaka na
itineraru;
– presliku prometne dozvole vozila odnosno svih vozila koja čine skup vozila
kojim će se obaviti izvanredni prijevoz;
– odgovarajući projekt mjera za osiguranje mostova, cestovnih objekata i drugih
cestovnih građevina;
– projekt privremene regulacije prometa na kritičnim točkama predloženog
itinerara,
– odluku o imenovanju odgovornog voditelja izvanrednog prijevoza,
– suglasnost drugih nadležnih subjekata,
– izjavu prijevoznika o osposobljenosti i opremljenosti osoba koje će pratiti
odnosno upravljati vozilom ili skupom vozila izvanrednog prijevoza,
– obavijest davatelju dozvole o točnom vremenu i mjestu spremnosti izvanrednog
prijevoza za pregled i kontrolu od strane ovlaštene osobe,
– te druge potrebne podatke i priloge koji određuje specifične značajke
izvanrednog prijevoza.

Članak 19.

(1) Ako je zahtjev nepotpun ili davatelj dozvole sumnja u istinitost navoda iz
zahtjeva i priloga uz zahtjev, prijevoznik mora na zahtjev davatelja dozvole,
dopuniti zahtjev odnosno dokazati istinitost navoda.
(2) Ako prijevoznik ne postupi po zahtjevu iz stavka 1. ovoga članka, davatelj
dozvole obustavit će postupak za izdavanje dozvole.

Članak 20.

(1) Davatelj dozvole provjerava zahtjev iz članka 17. i prilog iz članka 18.
ovoga Pravilnika, te utvrđuje tehničke i druge mogućnosti za obavljanje
izvanrednog prijevoza.
(2) Davatelj dozvole, ako utvrdi da su ispunjeni svi uvjeti za izdavanje
dozvole, u roku od 3 (tri) dana od dana primitka zahtjeva, dužan je izdati
dozvolu.

*2. Troškovi izvanrednog prijevoza*
Članak 21.

(1) Troškove izvanrednog prijevoza i naknadu za izvanredni prijevoz snosi
prijevoznik.
(2) Visina naknade za izvanredni prijevoz utvrđena je poseb­nim propisom.
(3) Troškovi izvanrednog prijevoza odnose se na troškove postupka izdavanja
dozvole i ostale troškove. Visinu troškova postupka određuje davatelj dozvole a
ostali troškovi izvanrednog prijevoza utvrđuju se na temelju stvarno nastalih
troškova.
(4) Ostali troškovi izvanrednog prijevoza odnose se u pravilu na:
– izradu stručnih ekspertiza, mišljenja i odgovarajućih potvrda o mogućnosti
obavljanja izvanrednog prijevoza na predloženom itineraru,
– izradu projekta posebnih mjera za osiguranje pojedinih dijelova javne ceste
kao što je podupiranje mostova, ojačanje objekata, potpornih zidova i sl.,
– izvođenje posebnih mjera za osiguranje pojedinih dijelova javne ceste i
objekata,
– izvedbu potrebnih radova na proširenju kolnika, korekciji vertikalnih i
horizontalnih elemenata ceste radi osiguranja i za potrebe prolaska izvanrednog
prijevoza,
– ostale pripremne radove kao što su prethodni pregled itinerara, prethodni
pregled odnosno kontrola vozila odnosno skupa vozila izvanrednog prijevoza od
strane davatelja dozvole,
– nadzora tijekom obavljanja izvanrednog prijevoza od strane davatelja dozvole,
– geodetska snimanja veličine progiba prije, za vrijeme i poslije prolaska
izvanrednog prijevoza preko mostova ili drugih objekata,
– otklanjanja nastalih šteta na javnoj cesti ili objektima i opremi,
– dovođenja javne ceste i objekata u prvobitno stanje,
– pratnje izvanrednog prijevoza,
– troškove kontrole izvanrednog prijevoza,
– te ostale troškove.

Članak 22.

(1) Naknadu i troškove izvanrednog prijevoza prijevoznik je dužan platiti u
zakonom propisanom roku, te priložiti garanciju banke.
(2) Naknada za izvanredni prijevoz za dozvole koje stranom prijevozniku izdaje
Ministarstvo mora, turizma, prometa i razvitka, uplaćuje se na račun Hrvatskih
cesta d.o.o., prije preuzimanja dozvole.

Članak 23.

(1) Prije izdavanja dozvole iz članka 10. ovoga Pravilnika prijevoznik je dužan
platiti troškove izvanrednog prijevoza te najmanje 20% od ukupno procijenjene
naknade za izvanredni prijevoz.
(2) Konačni obračun naknade za izvanredni prijevoz te ostalih troškova
izvanrednog prijevoza koji su nastali zbog izvanrednog prijevoza, obračunavaju
se prema stvarno prijeđenim kilometrima i stvarno nastalim troškovima u
razdoblju za koji je dozvola izdana.

III. NAČIN OBAVLJANJA IZVANREDNOG PRIJEVOZA

Članak 24.

Davatelj dozvole u cilju zaštite javnih cesta i sigurnosti prometa može odrediti
drugi itinerar od itinerara kojeg je predložio prijevoznik.

Članak 25.

(1) Izvanredni prijevoz mora se obaviti u vremenu koje je utvrđeno u dozvoli.
(2) Svi sudionici izvanrednog prijevoza moraju za vrijeme trajanja prijevoza
osigurati da se prijevoz odvija u skladu s izdanom dozvolom za izvanredni
prijevoz i odredbama propisa o sigurnosti prometa na cestama.
(3) Izvanredni prijevoz obavlja se u pravilu po noći, a iznimno kada to
dopuštaju uvjeti odvijanja prometa, izvanredni prijevoz može se obaviti i po
danu.
(4) U smislu ovoga Pravilnika, noć se smatra vrijeme od 23.00 do 5.00 sati.

*1. Pratnja izvanrednog prijevoza*
Članak 26.

(1) Pratnja izvanrednog prijevoza obvezna je za svaki izvanredni prijevoz s
najmanje jednim vozilom registriranim u Republici Hrvatskoj.
(2) Pod vozilom za pratnju iz stavka 1. ovoga članka, smatra se vozilo
prijevoznika, koje prati izvanredni prijevoz i koje je opremljeno uređajima za
davanje svjetlosnih znakova žute boje i odgovarajućim natpisom.
(3) Pored vozila za pratnju iz stavka 2. ovoga članka, vozilo za pratnju smatra
se i vozilo prometne policije koje prati izvanredni prijevoz.

Članak 27.

(1) Vozilo pratnje mora biti opremljeno žutim rotirajućim svjetlom i
osvijetljenom pločom s natpisom »Izvanredni prijevoz«.
(2) Skica ploče iz stavka 1. ovoga članka tiskana je uz ovaj Pravilnik i čini
njegov sastavni dio.
(3) Žuto rotirajuće svjetlo mora se zasjeniti tako da ne zasljepljuje vozača
koji upravlja vozilom za izvanredni prijevoz.

Članak 28.

(1) U dozvoli se, ovisno o značajkama izvanrednog prijevoza i odabranog
itinerara, može odrediti dva ili više vozila za pratnju izvanrednog prijevoza.
(2) Davatelj dozvole, pored obvezne pratnje iz članka 27. ovoga Pravilnika, može
odrediti i pratnju prometne policije na cijelom itineraru odnosno dijelu
itinerara, ako vozilo ili skup vozila samo ili zajedno s teretom ima sljedeće
značajke:
– duljinu veću od 25,00 m,
– širinu veću od 3,50 m,
– visinu veću od 5,00 m,
– ukupnu masu veću od 80 t,
odnosno ako su elementi ceste od polazišta do odredišta izvanrednog prijevoza
takvi da se:
– u trenutku prolaza izvanrednog prijevoza smanji prolazna širina suprotnog
smjera na manje od 3,00 m odnosno zauzme pretežiti dio kolnika u krivini,
– zbog obavljanja izvanrednog prijevoza treba na određeno vrijeme zaustaviti
odvijanje prometa.
(3) Davatelj dozvole, u cilju zaštite javnih cesta i sigurnosti prometa, može
odrediti da izvanredni prijevoz na cijelom itineraru odnosno dijelu itinerara,
prati i sam davatelj dozvole.

IV. UVJETI ZA OBAVLJANJE IZVANREDNOG PRIJEVOZA

*1. Obveze prijevoznika*
Članak 29.

(1) Prijevoznik je obvezan, pisanom odlukom, imenovati odgovornog voditelja
izvanrednog prijevoza.
(2) Voditelj izvanrednog prijevoza odgovoran je za:
– pravilan i siguran smještaj tereta na vozilo ili skup vozila,
– sigurnost obavljanja izvanrednog prijevoza,
– ispunjenje svih uvjeta za obavljanje izvanrednog prijevoza utvrđenih u
dozvoli,
– postupke i radnje svih osoba koje sudjeluju u obavljanju izvanrednog
prijevoza,
– upoznavanje osoblja s planom i svim uvjetima za obavljanje izvanrednog
prijevoza utvrđenih u dozvoli,
– koordinaciju s drugim nadležnim subjektima koji prate izvanredni prijevoz.
(3) Voditelj izvanrednog prijevoza mora u potpunosti poznavati itinerar utvrđen
u dozvoli te prometne uvjete na njemu.

Članak 30.

Prijevoznik je dužan obavijestiti sudionike u prometu o izvanrednom prijevozu
koji obavlja, uspostavljenom ograničenju prometa i drugim smetnjama u odvijanju
prometa koje će izazvati obavljanje izvanrednog prijevoza, na način kako je to
utvrđeno u dozvoli.

Članak 31.

Tijekom obavljanja izvanrednog prijevoza, dozvola mora biti u vozilu kojim se
obavlja prijevoz.

Članak 32.

(1) Pratitelj izvanrednog prijevoza i vozač vozila ili skupa vozila kojim se
obavlja izvanredni prijevoz moraju se tijekom obavljanja prijevoza brinuti za
sigurnost prijevoza te sigurnost ostalih sudionika u prometu.
(2) Ako zbog izvanrednog prijevoza nastane kolona vozila, pratnja izvanrednog
prijevoza mora zaustaviti izvanredni prijevoz na prvom mogućem odgovarajućem
mjestu i propustiti kolonu vozila.
(3) Ako tijekom obavljanja izvanrednog prijevoza dođe do kvara na vozilu ili
skupu vozila, kojim se obavlja izvanredni prijevoz, vozilo ili skup vozila kojim
se obavlja izvanredni prijevoz treba ukloniti s kolnika, ukoliko to nije moguće,
treba osigurati sigurno odvijanje prometa uspostavom privremene regulacije
postavljanjem odgovarajućih prometnih znakova. U tome je prijevoznik dužan odmah
izvijestiti davatelja dozvole te nadležnu policijsku upravu.
(4) U slučaju kvara vozila ili skupa vozila kojim se obavlja izvanredni prijevoz
prijevoznik mora odmah poduzeti sve potrebne radnje za što brže otklanjanje
kvara.

Članak 33.

(1) Ako nastupe nepovoljne vremenske prilike koje ugrožavaju sigurnost prometa
kao što je smanjena vidljivost zbog magle, jaka kiša, olujni vjetar, snijeg i
ledena kiša, obavljanje izvanrednog prijevoza mora se odmah prekinuti, a vozilo
ili skup vozila odmah ukloniti s ceste.
(2) Izvanredni prijevoz mora se prekinuti i u slučaju izvanrednog događaja
nastalog na javnoj cesti koji ugrožava sigurnost daljnjeg obavljanja izvanrednog
prijevoza.
(3) O svim izvanrednim okolnostima koji zahtijevaju izmjenu uvjeta,vremena i
načina obavljanja izvanrednog prijevoza utvrđenih dozvolom prijevoznik je dužan
pisanim putem izvijestiti davatelja dozvole.

Članak 34.

(1) Prijevoznik mora poznavati nosivost svih objekata na planiranom itineraru,
sve kritične dijelove i točke te ostala ograničenja koja su na itineraru.
(2) U slučajevima kada je to potrebno, prijevoznik je dužan sam ili na zahtjev
davatelja dozvole, izraditi odnosno naručiti izradu odgovarajućeg projekta,
ekspertize, studije, stručnog mišljenja, specijalističkih mjerenja i
ispitivanja, u cilju utvrđivanja i poduzimanja potrebnih radnji i mjera radi
osiguranja potrebne nosivosti pojedinih objekata odnosno pojedinih dijelova
javne ceste.
(3) Svi potrebni radovi uključujući i pripremne radove potrebne za sigurno
obavljanje izvanrednog prijevoza na planiranom itineraru, moraju se obaviti na
način da se pri tome ne ošteti javna cesta ili pojedini njeni dijelovi.
(4) Radove iz stavka 2. ovoga članka mogu izvoditi za to osposobljene pravne ili
fizičke osobe, uz prethodnu suglasnost davatelja dozvole ili drugog nadležnog
subjekta.

Članak 35.

Prijevoznik odgovara za materijalnu i nematerijalnu štetu koja nastane zbog
obavljanja izvanrednog prijevoza suprotno uvjetima iz dozvole i odredbama ovoga
Pravilnika, odnosno radi neovlašteno poduzetih mjera i radnji u svezi
izvanrednog prijevoza.

*2. Označavanje izvanrednog prijevoza*
Članak 36.

Ako vozilo ili skup vozila samo ili zajedno s teretom ima širinu veću od
dopuštene mora biti označeno s prednje i stražnje strane, te sa svake bočne
strane, propisanim oznakama odnosno gabaritnim svjetlima.

Članak 37.

(1) Vozilo ili skup vozila kojima se obavlja izvanredni prijevoz mora biti na
stražnjoj strani obilježeno oznakom »Izvanredni prijevoz«.
(2) Oznaka za izvanredni prijevoz izrađuje se od materijala i prema standardu
koji se primjenjuje za izradu prometnih znakova, žute je boje s natpisom i
okvirom crne boje.
(3) Ako vozilo ili skup vozila samo ili zajedno s teretom ima duljinu veću od
dopuštene oznaka iz stavka 1. ovoga članka mora se dopuniti dodatnom oznakom
»Duljina.....m«, na kojoj je označena stvarna duljina izvanrednog prijevoza u
metrima.
(4) Oznaka »Izvanredni prijevoz« veličine je 400 x 600 mm. Veličina dodatne
oznake »Duljina.... m« je 220 x 600 mm. Veličina okvira u koji se ulažu brojevi
visine 120 mm je 170 x 170 mm.
(5) Skica oznaka iz stavka 1. i 3. ovoga članka tiskana je uz ovaj Pravilnik i
čini njegov sastavni dio.

Članak 38.

(1) Osoblje iz pratnje izvanrednog prijevoza, u pravilu, mora nositi zaštitnu
reflektirajuću odjeću te mora biti opremljeno odgovarajućom opremom i prometnom
signalizacijom.
(2) Pod zaštitnom odjećom, opremom i prometnom signalizacijom podrazumijeva se
osobito:
– zaštitna kaciga,
– zaštitni reflektirajući prsluk,
– crvena i zelena zastavica za signaliziranje izvanrednog prijevoza,
– sredstva za komunikaciju kao što je prijenosni radio ili mobilni uređaj,
– komplet prijenosnih prometnih znakova za osiguranje izvanrednog prijevoza kod
neplaniranog zaustavljanja na kolniku,
– te druga potrebna oprema za obavljanje izvanrednog prijevoza.

V. KONTROLA IZVANREDNIH PRIJEVOZA

Članak 39.

(1) Kontrolu izvanrednih prijevoza, odnosno nadzor osovinskog opterećenja,
ukupne mase i dimenzija vozila u prometu na cestama obavljaju stručno
osposobljeni zaposlenici Hrvatskih cesta d.o.o. (u daljnjem tekstu: nadzornici).
(2) Mjerenje osovinskog opterećenja i ukupne mase obavlja se uređajima i
opremom, koji udovoljavaju mjeriteljskim zahtjevima Republike Hrvatske. Mjerenje
dimenzija vozila obavlja se mjernom letvom, odnosno mjernom vrpcom.
(3) Kontrola osovinskog opterećenja, ukupne mase i dimenzija vozila obavlja se
na za to određenim ili izgrađenim nadzornim mjestima, koja određuju Hrvatske
ceste d.o.o. Nadzorna mjesta moraju udovoljavati tehničkim zahtjevima
proizvođača mjernih uređaja u pogledu vrste, ravnosti i nosivosti podloge.
(4) Nadzornici moraju imati uvjerenje o stručnoj osposobljenosti.
(5) Tijekom obavljanja kontrole nadzornici moraju biti odjeveni u odgovarajuću
zaštitnu i uočljivu odjeću s istaknutom identifikacijskom oznakom.
(6) Kontrolu iz stavka 1.ovog članka na graničnim prijelazima Republike Hrvatske
obavljaju i ovlašteni carinski službenici u okviru carinskog nadzora.

Članak 40.

(1) Ukoliko se kontrolom utvrdi da se izvanredni prijevoz obav­lja bez dozvole
iz članka 4. ovog Pravilnika, vozilo se isključuje iz prometa do pribavljanja
dozvole.
(2) U slučajevima kada se tijekom nadzora utvrdi da se obav­lja izvanredni
prijevoz, za koji nije moguće pribaviti dozvolu i nije moguće uskladiti teret,
vozilo se upućuje na mjesto gdje je moguće uskladiti ili istovariti teret.
(3) O utvrđenim nepravilnostima iz stavka 1. i 2. ovog članka, sastavlja se
zapisnik.
(4) Prijevoznik je dužan platiti troškove kontrole i naknadu za izvanredni
prijevoz do mjesta kontrole, odnosno do mjesta usklađenja ili istovara tereta,
kao i nadoknaditi štetu koju je prouzročio.

VI. PRIJELAZNE I ZAVRŠNE ODREDBE

Članak 41.

(1) Davatelj dozvole vodi evidenciju o izdanim dozvolama te prikuplja određene
podatke iz dozvole za bazu podataka.
(2) Radi objedinjavanja podatka o obavljenim izvanrednim prijevozima na svim
javnim cestama, Hrvatske ceste d.o.o. vode jedinstvenu bazu podataka.
(3) Način objedinjavanja i korištenja podataka iz stavka 2. ovoga članka utvrdit
će Hrvatske ceste d.o.o. u roku šest mjeseci od dana stupanja na snagu ovoga
Pravilnika.

Članak 42.

(1) Stručni zaposlenici iz članka 16. ovoga Pravilnika, koji nemaju položen
državni stručni ispit dužni su isti položiti u roku od jedne godine od dana
stupanja na snagu ovoga Pravilnika.
(2) Program i način provjere stručne osposobljenosti nadzornika iz članka 39.
stavak 4. ovoga Pravilnika te način obavljanja poslova nadzora osovinskog
opterećenja ukupne mase i dimenzija vozila u prometu na cestama utvrdit će
Hrvatske ceste d.o.o. u roku tri mjeseca od dana stupanja na snagu ovoga
Pravilnika.

Članak 43.

Danom stupanja na snagu ovoga Pravilnika prestaje važiti Pravilnik o izvanrednom
prijevozu (»Narodne novine«, br. 76/97 i 31/98) i Pravilnik o nadzoru osovinskog
pritiska, ukupno dozvoljene mase i dimenzija vozila (»Narodne novine« br. 76/97
i 141/02)

Članak 44.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/07-03/125
Urbroj: 530-07-07-01
Zagreb, 29. listopada 2007.

Ministar
**Božidar Kalmeta**, v. r.

**PRILOG**

1. Skica oznake »Izvanredni prijevoz« i dodatne oznake »Duljina \_\_ m«»

![](dodatni/378667.gif)

2. Skica vozila pratnje opremljenog žutim rotirajućim
svjetlom i osvijetljenom pločom s natpisom »Izvanredni prijevoz« s prednje i
stražnje strane.

![](dodatni/378668.gif)

![](dodatni/378669.gif)

![](dodatni/378670.gif)

Pravilnik, NN 119/2007-3450
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)